
I.
Charakteristika

1. V drevospracujúcom priemysle sa rozlišujú prevádzky prvovýroby                           a druhovýroby. Ide najmä o výrobu drevotriesok a dýh, výrobu nábytku, povrchovú úpravu nábytku a skladovanie hotového nábytku alebo polovýrobkov. Pre každú        z uvedených prevádzok je charakteristické nebezpečenstvo výbuchu usadnutého drevného prachu, samovznietenie drevného prachu a pilín, samovznietenie polovýrobkov v procese sušenia a možnosť vzniku požiaru pri jednotlivých technologických postupoch spracovania suroviny alebo polovýrobkov.

2. Spracúvanie prebieha vo veľkých výrobných halách, kde sa nachádza veľké množstvo potrubných trás pre pneumatickú dopravu drevného odpadu (prachu a pilín), syntetických náterových látok a elektrických rozvodov. V týchto prevádzkach môžu vzniknúť požiare pri spracovaní dreva, pilín v potrubných systémoch a v odpadových zásobníkoch a lapačoch a v nábytkárskom priemysle v procese povrchových úprav. Tieto požiare dosahujú vysokú intenzitu horenia.

II.

 Úlohy a postup činnosti
Veliteľ zásahu na mieste udalosti rozhodne 

a) o vykonaní prieskumu, predbežnom nasadení síl a prostriedkov a o zabezpečení miesta požiariska (vypnutie prívodov elektrickej energie a plynu),

b) o vykonaní evakuácie osôb a majetku v súlade so spracovaným požiarnym evakuačným plánom; ak nie je spracovaný, určí skupinu, ktorá bude evakuáciu vykonávať, určí evakuačné cesty a prostriedky, ktorými bude evakuácia vykonávaná, a miesto sústredenia evakuovaných osôb,

c) o privolaní posilových hasičských jednotiek a ďalších služieb (rýchla zdravotná pomoc, elektrikári, vodári a podobne), ak z vyhodnotenia prieskumu takáto potreba vyplynie,

d) o druhu hasiacej látky, počte a druhoch prúdov a smeroch ich nasadenia, typoch prúdnic vzhľadom na prítomnosť drevného prachu a o spôsobe zamedzenia šírenia požiaru,

e) o stupni ochrany zasahujúcich príslušníkov,

f) o preverení možnosti použitia stabilných hasiacich zariadení, ak sa v priestoroch objektu nachádzajú,

g) o rozdelení požiariska na zásahové úseky a určí ich veliteľov, ako aj o zriadení štábu zdolávania požiaru, ak to situácia vyžaduje,

h) o zabezpečení spojenia na požiarisku a s operačným pracoviskom a o spôsobe poskytovania informácií o situácii na mieste zásahu,
i) o sledovaní stavu konštrukcií a možných príznakov narušenia ich stability,

j) o zabezpečení osvetlenia miesta zásahu, ak to situácia vyžaduje. 
      Činnosť zasahujúcich príslušníkov na mieste udalosti:

a) obsluhujú hasičskú techniku a zabezpečujú dodávku hasiacich látok,
b) vykonávajú evakuáciu ohrozených osôb a majetku určeným postupom                  a poskytujú prvú pomoc postihnutým osobám,

c) používajú osobné ochranné pracovné prostriedky a dodržiavajú zásady bezpečnosti a ochrany zdravia pri práci,

d) vykonávajú lokalizáciu a likvidáciu požiaru určeným spôsobom, pričom sledujú situáciu vo svojom okolí a o zmenách okamžite informujú svojho veliteľa,

e) rozoberajú stavebné a strešné konštrukcie, ak to situácia vyžaduje,

f) vykonávajú práce vo výškach  podľa určeného postupu (na rebríkoch, strechách   a podobne).

III.
 Očakávané zvláštnosti


Miestnosti a haly môžu byť na prízemí alebo na poschodí. Nachádza sa v nich vysušené drevo, prípadne aj s horľavou povrchovou úpravou a vykurovacie pece, kde sa spaľujú piliny, kôra a iný drevný odpad.



Pri požiaroch v drevospracujúcom priemysle môže dôjsť k týmto ohrozeniam:

a) pri horení dochádza k uvoľneniu veľkého množstva tepla spôsobujúceho nekontrolovaný nárast teploty vzduchu, dochádza k zadymeniu, toxicite              a k možnosti opakovaných procesov samovznietenia,

b) horiace klietky poukladaného dreva a guľatiny môžu po prehorení padať              a spôsobiť zranenie osôb, zatarasiť únikové cesty alebo prístupové cesty,

c) môže dochádzať k horeniu v hromadách dreva alebo v pilinách (ako skrytá forma požiaru), pričom sa v hromadách vytvárajú kanále a hrozí preborenie zasahujúcich osôb; požiar sa vyskytuje na viacerých miestach,

d) horenie je charakteristické šírením požiaru v dopravných potrubných systémoch, s možnosťou výbuchu drevného prachu,

e) hrozí nebezpečenstvo zvírenia drevného prachu vo veľkých mrakoch v priestore výrobných hál a následná mnohonásobná explózia sprevádzaná deštrukčným tlakovým rázom.

